### NN 79/2025 (14.5.2025.), Pravilnik o provedbi Programa potpore male vrijednosti poljoprivrednicima za provedbu proljetne sjetve ratarskih kultura

Ministarstvo poljoprivrede, šumarstva i ribarstva

1035

Na temelju članka 39. stavka 5. Zakona o poljoprivredi (»Narodne novine«, broj 118/18, 42/20, 127/20 – Odluka Ustavnog suda Republike Hrvatske, 52/21, 152/22 i 152/24) ministar poljoprivrede, šumarstva i ribarstva donosi

PRAVILNIK

O PROVEDBI PROGRAMA POTPORE MALE VRIJEDNOSTI POLJOPRIVREDNICIMA ZA PROVEDBU PROLJETNE SJETVE
 RATARSKIH KULTURA

Predmet Pravilnika

Članak 1.

Ovim se Pravilnikom propisuje provedba Programa potpore male vrijednosti poljoprivrednicima za provedbu proljetne sjetve ratarskih kultura (u daljnjem tekstu: Program) donesenog Odlukom Vlade Republike Hrvatske, klasa: 022-03/25-04/129, urbroj: 50301-27/20-25-3 od 26. ožujka 2025. godine, kako je zadnji put izmijenjen Odlukom Vlade Republike Hrvatske klasa: 022-03/25-04/166, urbroj: 50301-27/27-25-3 od 24. travnja 2025. godine.

Dodjela potpore

Članak 2.

Potpora iz Programa dodjeljuje se u skladu s Uredbom Europske komisije (EU) br. 1408/2013 od 18. prosinca 2013. o primjeni članka 107. i 108. Ugovora o funkcioniranju Europske unije na potpore de minimis u poljoprivrednom sektoru (»Službeni list Europske unije«, L 352/9 od 24. 12. 2013.), kako je zadnje izmijenjena Uredbom Europske komisije (EU) 2024/3118 od 10. prosinca 2024. godine o izmjenama Uredbe (EU) br. 1408/2013 o primjeni članka 107. i 108. Ugovora o funkcioniranju Europske unije na potpore de minimis u poljoprivrednom sektoru (»Službeni list Europske unije«, L, 2024/3118, od 13. 12. 2024. godine) (u daljnjem tekstu: Uredba (EU) br. 1408/2013).

Pojmovi

Članak 3.

(1) Pojmovi u smislu ovoga Pravilnika imaju jednako značenje kao pojmovi korišteni u Uredbi iz članka 2. ovoga Pravilnika.

(2) Pojmovi korišteni u ovom Pravilniku imaju sljedeće značenje:

a) prihvatljiva kultura – poljoprivredna kultura koja pripada skupini ratarskih kultura u proljetnoj sjetvi 2024. godine: pšenica (jara), tvrda pšenica (jara), ječam (jari), raž (jara), zob (jara), pšenoraž (jara), kukuruz, heljda, sirak uključujući i stočni sirak, pir, proso, soja uključujući i soju za stočnu hranu, bob uključujući stočni bob, stočni grašak, suncokret, šećerna repa, duhan i krumpir, uključujući i proizvodnju sjemena ovih kultura.

b) potpora – je iznos sredstava, iskazan u eurima, dodijeljen korisniku, a ista predstavlja potporu male vrijednosti u skladu s Uredbom (EU) br. 1408/2013.

c) korisnik – kako je definirano Programom koji je podnio Zahtjev za potporu, ispunio sve uvjete za dodjelu potpore i kojem je potpora dodijeljena.

Potpora

Članak 4.

(1) Potpora se dodjeljuje po prihvatljivom hektaru.

(2) Osnova za izračun prihvatljivih hektara je Jedinstveni zahtjev kojeg je korisnik podnio u skladu s Pravilnikom o provedbi izravne potpore poljoprivredi i IAKS mjera ruralnog razvoja za 2024. godinu (»Narodne novine«, br. 157/23, 26/24, 52/24 i 103/24).

(3) Minimalno poticana površina po korisniku je veličine 1 hektara zasijana s jednom ili više prihvatljivih kultura iz članka 3. stavka 2. točke a) ovoga Pravilnika.

(4) Maksimalno poticana površina po korisniku je 20 hektara zasijana jednom ili više prihvatljivih kultura iz članka 3. stavka 2. točke a) ovoga Pravilnika.

(5) Jedinični iznos potpore po prihvatljivom hektaru iznosi 70,00 eura.

(6) Ukupni iznos potpore po jednom korisniku predstavlja umnožak broja prihvatljivih hektara i jediničnog iznosa iz stavka 5. ovoga članka.

(7) Ako ukupan iznos potpore za prihvatljive površine utvrđene ovim Pravilnikom premaši omotnicu plaćanja iz Programa jedinični iznos potpore iz stavka 5. ovoga članka proporcionalno će se smanjiti svim korisnicima.

Uvjeti prihvatljivosti

Članak 5.

(1) Za potporu su prihvatljivi poljoprivredni proizvođači koji su:

– u trenutku stupanja na snagu ovoga Pravilnika upisani u Upisnik poljoprivrednika ili Upisnik obiteljskih poljoprivrednih gospodarstava,

– podnijeli Jedinstveni zahtjev za potporu Agenciji za plaćanja u poljoprivredi, ribarstvu i ruralnom razvoju (u daljnjem tekstu: Agencija za plaćanja) u 2024. godini, s poljoprivrednim površinama veličine 1 ha i više na kojima se uzgaja jedna ili više prihvatljivih kultura i

– podnijeli Zahtjev za potporu (u daljnjem tekstu: Zahtjev) sukladno članku 6. ovoga Pravilnika.

(2) Najmanja ukupna prihvatljiva površina pod jednom ili više prihvatljivih kultura iznosi 1,0 hektara.

(3) Potpora iz Programa i ovoga Pravilnika dodjeljuje se za najviše 20 hektara od ukupno prijavljenih poljoprivrednih površina na kojima se uzgaja jedna ili više prihvatljivih kultura.

Podnošenje Zahtjeva za potporu

Članak 6.

(1) Proizvođač iz članka 5. stavak 1. ovoga Pravilnika popunjava Zahtjev putem AGRONET zaštićene aplikacije Agencije za plaćanja izravno ili u podružnicama Agencije za plaćanja.

(2) Podnositelji Zahtjeva koji nemaju poslovne subjekte s kojima su povezani vlasničkim ili drugim odnosima potvrđuju izjavljeno pri popunjavanju Zahtjeva iz stavka 1. ovoga članka.

(3) Podnositelji Zahtjeva koji imaju poslovne subjekte s kojima su povezani vlasničkim ili drugim odnosima potvrđuju izjavljeno pri popunjavanju Zahtjeva iz stavka 1. ovoga članka te uz Zahtjev prilažu Izjavu u ZIP datoteci na AGRONET-u.

(4) Izjava mora biti popunjena na računalu i nakon popunjavanja ovjerena potpisom za fizičke osobe odnosno potpisom i pečatom za pravne osobe te priložena sukladno stavku 3. ovoga članka u PDF formatu u ZIP datoteci na AGRONET-u.

(5) Zahtjev podnositelja iz stavka 2. ovoga članka smatra se valjanim isključivo ako ga je podnositelj ovjerio potpisom ukoliko je fizička osoba te potpisom i pečatom ukoliko je podnositelj pravna osoba na ispisanom obrascu Zahtjeva iz stavka 1. ovoga članka.

(6) Zahtjev podnositelja iz stavka 3. ovoga članka smatra se valjanim isključivo ako ga je podnositelj ovjerio potpisom ukoliko je fizička osoba te potpisom i pečatom ukoliko je podnositelj pravna osoba na ispisanom obrascu Zahtjeva iz stavka 1. ovoga članka te ukoliko je uz navedeno priložena i valjana Izjava u elektroničkom obliku na AGRONET-u.

(7) Obrazac Izjave iz stavka 3. ovoga članka, kao i upute za njeno popunjavanje i prilaganje u elektroničkom obliku objavljuje Agencija za plaćanja na svojim službenim mrežnim stranicama (www.apprrr.hr).

(8) Po popunjavanju Zahtjeva putem AGRONET-a podnositelj je dužan dostaviti ispisani Zahtjev, ovjeren potpisom za fizičke osobe te potpisom i pečatom za pravne osobe, na adresu podružnice Agencije za plaćanja navedene u Prilogu ovoga Pravilnika koja je nadležna za županiju njegovog sjedišta, osobno ili preporučenom pošiljkom s naznakom »Program potpore male vrijednosti poljoprivrednicima za provedbu proljetne sjetve ratarskih kultura«.

(9) Zahtjev iz stavka 1. ovoga članka podnosi se u roku od sedam dana od dana stupanja na snagu ovoga Pravilnika.

(10) Datum dostave obrasca iz stavka 8. ovoga članka smatra se datumom podnošenja Zahtjeva u smislu ovog Pravilnika.

Administrativna kontrola

Članak 7.

(1) Agencija za plaćanja provodi administrativnu obradu Zahtjeva u skladu s člankom 140. Zakona o poljoprivredi (»Narodne novine«, broj 118/18, 42/20, 127/20 – Odluka Ustavnog suda Republike Hrvatske, 52/21, 152/22 i 152/24) (u daljnjem tekstu: Zakon o poljoprivredi).

(2) Prihvatljivim se smatraju isključivo Zahtjevi podneseni na način propisan u članku 6. ovoga Pravilnika.

(3) Zahtjevi podneseni nakon roka propisanog u članku 6. stavku 9. ovoga Pravilnika, neće se razmatrati.

(4) Zahtjevi podneseni sukladno članku 6. ovoga Pravilnika na kojima je podnositelj potvrdio da postoje i da ne postoje poslovni subjekti s kojima je povezan vlasničkim ili drugim odnosima odnosno na kojima je izabrao više od jedne tvrdnje neće se smatrati valjanima te neće biti uzeti u obzir pri administrativnoj kontroli i odobravanju potpore.

(5) U slučaju da se tijekom administrativne kontrole utvrdi da Zahtjev nije dostavljen Agenciji za plaćanja sukladno članku 6. ovoga Pravilnika i/ili da nije priložena potrebna dokumentacija propisana u članku 6. ovoga Pravilnika podnositelj Zahtjeva će biti isključen iz ostvarivanja prava na potporu iz Programa.

(6) Ukoliko se tijekom administrativne kontrole utvrdi da su informacije na Izjavi iz članka 6. stavka 2. i 3. ovoga Pravilnika dostavljene od strane podnositelja neistinite ili netočne, svi podneseni zahtjevi povezanih subjekata podnositelja bit će odbijeni, a podnositelji isključeni iz ostvarivanja prava na potporu iz Programa.

(7) Nakon provedenih kontrola iz stavka 1. ovoga članka Agencija za plaćanja u skladu s člankom 15. Zakona o poljoprivredi donosi:

– Odluku o odobrenju isplata podnositeljima zahtjeva koji su udovoljili uvjetima za dodjelu potpore iz Programa, koja sadrži i obavijest da mu je dodijeljena potpora male vrijednosti u skladu s člankom 6. Uredbe Komisije (EU) br. 1408/2013 i

– Odluku o neudovoljavanju uvjetima za ostvarivanje prava potpore iz Programa podnositeljima koji ne udovoljavaju propisanim uvjetima.

(8) Agencija za plaćanja Odluke iz stavka 7. ovoga članka podnositeljima Zahtjeva dostavlja u skladu s člankom 15. stavkom 2. Zakona o poljoprivredi putem AGRONET-a.

(9) Podnositeljima koji nisu postupili u skladu sa stavkom 2. ovoga članka Agencija za plaćanja će izdati Rješenje o odbacivanju zahtjeva za pokretanje postupka na temelju članka 41. Zakona o općem upravnom postupku (»Narodne novine«, br. 47/09 i 110/21).

Žalbe

Članak 8.

Na odluke iz članka 7. stavka 7. ovoga Pravilnika korisnik može izjaviti žalbu u skladu s člankom 15. stavkom 5. Zakona o poljoprivredi.

Povrat potpore

Članak 9.

(1) U slučaju neopravdanih plaćanja, korisnik potpore će vratiti iznos koji mu je Agencija za plaćanja odredila odlukom o povratu sredstava iz članka 144. Zakona o poljoprivredi.

(2) Povrat sredstava i poravnanje povrata sredstava izvršit će se u skladu s člancima 144., 145. i 146. Zakona o poljoprivredi.

Zaštita osobnih podataka

Članak 10.

Sa svim osobnim podacima prikupljenim na temelju odredbi ovoga Pravilnika postupat će se u skladu s Uredbom (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4. 5. 2016.).

Stupanje na snagu

Članak 11.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 011-01/25-01/25

Urbroj: 525-11/716-25-36

Zagreb, 23. travnja 2025.

Potpredsjednik Vlade i ministar poljoprivrede, šumarstva i ribarstva
 David Vlajčić, v. r.

PRILOG

ADRESE PODRUŽNICA AGENCIJE ZA PLAĆANJA

|  |  |  |
| --- | --- | --- |
| Županija | Sjedište | Adresa |
| Bjelovarsko-bilogorska | Bjelovar | 43000 Bjelovar, Ljudevita Gaja 2 |
| Brodsko-posavska | Slavonski Brod | 35000 Slavonski Brod, Petra Krešimira IV br. 20 |
| Dubrovačko-neretvanska | Dubrovnik | 20000 Dubrovnik,  Vukovarska 2 |
| Istarska | Pazin | 52000 Pazin, 25. rujna br. 17 |
| Karlovačka | Karlovac | 47000 Karlovac, Pavla Vitezovića 1A |
| Koprivničko-križevačka | Koprivnica | 48000 Koprivnica,  Opatička 1 |
| Krapinsko-zagorska | Krapina | 49000 Krapina, Frana Galovića 1A |
| Ličko-senjska | Gospić | 53000 Gospić, Kaniška 55 |
| Međimurska | Čakovec | 40000 Čakovec, O.  Keršovanija 7 |
| Osječko-baranjska | Osijek | 31000 Osijek, Europske avenije 5 |
| Požeško-slavonska | Požega | 34000 Požega, Trg Sv. Trojstva 19 |
| Primorsko-goranska | Rijeka | 51000 Rijeka, Frana Kurelca 8 |
| Sisačko-moslavačka | Sisak | 44000 Sisak, Ivana Kukuljevića Sakcinskog 24 |
| Splitsko-dalmatinska | Split | 21000 Split, Trg Hrvatske bratske zajednice 8, I. kat |
| Šibensko-kninska | Šibenik | 22000 Šibenik, Perivoj Luje Maruna 1 |
| Varaždinska | Varaždin | 42000 Varaždin,  A. Cesarca 2 |
| Virovitičko-podravska | Virovitica | 33000 Virovitica, Matije Gupca 5 |
| Vukovarsko-srijemska | Vukovar | 32000 Vukovar,  Olajnica 19 |
| Zadarska | Zadar | 23000 Zadar, I. Danila 4 |
| Zagrebačka | Zagreb | 10000 Zagreb, Ozaljska 10 |
| Grad Zagreb | Zagreb | 10000 Zagreb, Ozaljska 10 |